邢兄招納凉大善以醉眠不及往大篇見嘲一筆走和
作者：蘇泂
朝代：宋

paragraphs: 昨宵予不飲，月下看風生。
不飲竟大奇，識此風月清。
今宵予醉狂，醉眼仍看月。
月落猶未醒，思與枕簟歇。
從來清凉事，果爲獨士慳。
良月如佳人，解后亦已難。
月色政爾好，友生偶然來。
此樂如此時，百歲能幾回。
我眠不在枕，我醉不在杯。
平明視鬢毛，定恐此物催。
四十餘一年，侵尋行老景。
人老欲何爲，此話當自領。
大塊天地寬，酒泉歲月永。
非醉復非眠，快活心下省。